Brian Mikkelsen (KF), 1999-11-16:
Forslaget til lov om biblioteksvirksomhed har jo ladet vente på sig et par år.
Men den lange ventetid har tilsyneladende været gavnlig.
Vi mener i hvert fald fra konservativ side, at der er kommet et ganske godt resultat ud af de mange anstrengelser.
Bibliotekerne er jo efter vores opfattelse nogle af de vigtigste institutioner i vores velfærdssamfund.
Det giver kulturen identitet, og det giver det danske samfund identitet, at vi meget tidligt lærer, at man kan komme til mere viden og få en masse oplevelser i bogens verden, men altså også i de nye mediers verden.
Derfor skal vi have et ordentligt serviceapparat til rådighed på bibliotekerne.
Derfor skal vi også sørge for at fremtidssikre bibliotekerne.
Og de 6-7 hovedelementer, der er her i forslaget, synes vi for de flestes vedkommende ser meget fornuftige ud.
Udvidelsen af de medietyper, som folkebibliotekerne skal stille til rådighed, er en tiltrængt ændring, der gerne skulle medføre, at alle landets biblioteker inden for en overskuelig årrække kan tilbyde adgang til Internettet, elektroniske informationsdatabaser samt digitale multimedier.
Vi mener, at det er vigtigt, at bibliotekerne kan tilbyde borgerne adgang til alle de nye medier, som den teknologiske udvikling har bragt med sig, ikke mindst så de kan tiltrække nye kundegrupper, som vil føle glæden ved at komme på bibliotekerne.
Dog synes vi, man godt kunne overveje ud fra et omkostningsprincip og ud fra, at man kunne bruge pengene mere fornuftigt, om der også skulle være en lille form for kostbetaling i benyttelsen af de elektroniske medier, sådan at man kan få skrabet nogle flere penge ind til den basale drift på bibliotekerne - en overvejelse, vi godt vil bringe med os ind i udvalgsarbejdet.
Vi er fra konservativ side også ganske tilfredse med, at bibliotekerne får øget mulighed for at kræve brugerbetaling for særlige ydelser såsom kursus- og konsulentvirksomhed. Hvad vi til gengæld ikke er så begejstrede for, er, at lånerne ikke skal betale for at låne eksempelvis musik.
Der er det rent principielle: I dag har alle mennesker uden undtagelse mulighed for at gå ind i en pladeforretning og købe den musik, han eller hun selv har lyst til.
Vi bor i et velfærdssamfund, hvor få har for meget og færre for lidt, som Grundtvig ville sige i »Langt højere bjerge«, og alle har selvfølgelig mulighed for at gå hen og købe den musik, som han eller hun føler er relevant for ham eller hende.
Det virker konkurrenceforvridende i forhold til pladebutikkerne, at man uden videre kan gå hen og låne de her cd'er, for i vore dage kan man jo brænde cd'er som kopier.
I mine unge dage - nu er jeg jo en ældre mand! -
kunne man overspille musikken på kassettebånd, og i dag kan man jo så gå hen og låne en cd på biblioteket og så brænde en ny cd. Det virker noget urimeligt, at man bare kan gå hen og gøre det gratis.
Så er der også princippet om, at det altså ville virke adfærdsregulerende, at man lagde en lille betaling for, at man lånte nogle cd'er.
Det ville også være et rigtigt kulturpolitisk signal at sende. Vi mener altså, at musik bør være pålagt brugerbetaling, og pengene herfra kan så gå til øget fokusering på de øvrige medier, som vi ved at mange biblioteker i væsentlig grad bør opprioritere i den kulturkamp, der lokalt foregår.
Det er jo sådan lidt i modstrid med, hvad der står i bemærkningerne, hvor man er lidt ked af det.
Men vi er nu tilfredse med det.
Man kan jo leje alle slags film til stort set ingen penge i de videobutikker, man finder på hvert gadehjørne, og det selv i den mindste flække.
Og det kan set med vores øjne ikke være bibliotekernes opgave at varetage videoudlejning.
Dertil er ressourcerne ganske enkelt for knappe. Og der er som nævnt før mange andre områder, der i langt højere grad trænger til øget bevågenhed, specielt fordi der jo hele tiden foregår en prioritering i kommunerne, hvor man nogle gange har lidt svært ved at slippe de skillinger, der skal til for at opprioritere den rigtige indsats.
Sidste område, som vi godt vil bringe ind i debatten, er muligheden for den økonomiske kompensation kommunerne imellem.
Nogle kommuner investerer helt fornuftigt og rationelt i et fornuftigt, moderne bibliotek, og nabokommunerne kan så lukrere på det ved ikke at investere i bibliotekerne.
Vi tror bare, at det vil skabe et enormt bureaukrati og alt for meget administration, og det ville også være et forkert princip, at man fra statens side pålagde nogle kommuner at betale til en anden kommune, som har lavet en ekstraservice.
Dermed være også sagt, at vi altså synes, det er en underlig idé, som vil tilgodese specielt de store kommuner og vil være skrævvridende i forhold til de mindre kommuner.
Vi kan godt forstå intentionen i det og kunne også umiddelbart være tiltalt af det, men når vi tænker nærmere over det, synes vi i hvert fald fra De Konservatives side, at det ikke er en særlig brugbar løsning. Men med de få kritiske bemærkninger her må vi sige, at det er et glimrende forslag, som er moderne, og som helt sikkert vil gøre, at butikkerne er bedre rustede til den kulturkamp, der til stadighed foregår.